**Stropi în tandem**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi plouă-ncet cu stropi mărunți și calzi

Peste cireșii ninși pe jumătate,

Meri'-nfloriți privesc parcă-s heralzi

Ce-și spală fața albă de păcate.

Pe streașina terasei, prinse-n joc,

Curg lacrimile ploi'-n rotocoale,

Eu le privesc și trag cerneală-n toc,

Aș scrie versuri pe albastre coale,

Ți le-aș trimite seara c-un poștaș,

Bătrân, dar să cunoască meserie,

Să-l ierți când o să-ți bată-n geam poznaș

Și-o să recite-a noastră poezie.

- Pe-aici doar vântul bate, niciun strop

De ploaie n-a căzut... Pe-această vreme

Trec orele-n psihoticul galop,

Iar nopțile mă deapănă pe gheme.

Nu pot să spun ce sunt, ce nume port,

Dar mi-amintesc c-au dat salcâmii-n floare,

Mi-e sufletul un alb aeroport

De unde visul a-nvățat să zboare

Spre tine și atunci când n-am reper

Și-o cale mai directă, poate gândul

E un poștaș romantic, o să-i cer

Să ocolească-n grabă tot pământul.

Ioan Grigoraș Liliana Trif